(vovworld) – ເນື່ອງໃນໂອກາດເຂົ້າຮ່ວມພິທີສາບານຕົວເຂົ້າດຳລົງຕຳແໜ່ງຂອງທ່ານນາງປະທານາທິບໍດີ ສ ເກົາຫຼີ Park Geun – hye, ວັນທີ 26/2, ທ່ານນາງຮອງປະທານປະເທດ ຫວຽດນາມ ຫງວຽນທິຢວານ ໄດ້ສົ່ງຈົດໝາຍອວຍພອນ ຂອງທ່ານປະທານປະເທດ ຫວຽດນາມ ເຈືອງເຕີນຊາງ ແລະ ທ່ານນາຍົກລັດຖະມົນຕີ ຫງວຽນເຕີນຢູງ ໃຫ້ແກ່ ທ່ານນາງປະທານາທິບໍດີ Park Geun – hye, ສົ່ງຄຳເຊີນຂອງທ່ານປະທານປະເທດ ເຈືອງເຕີນຊາງ ທີ່ເຊື້ອເຊີນທ່ານນາງປະທານາທິບໍດີ Park Geun – hye ມາຢ້ຽມຢາມ ຫວຽດນາມ ຢ່າງເປັນທາງການ. ທ່ານນາງຮອງປະທານປະເທດ ຫງວຽນທິຢວານ ຢັ້ງຢືນວ່າ: ລັດ ແລະ ປະຊາຊົນ ຫວຽດນາມ ຖືເປັນສຳຄັນ ແລະ ຫວັງຈະສືບຕໍ່ຊຸກຍູ້ການພົວພັນ “ຄູ່ຮ່ວມມືຍຸດທະສາດ” ກັບ ສ ເກົາຫຼີ ໃຫ້ພັດທະນາເລິກເຊິ່ງກ້ວາງແຂວງກ່ວາອີກ. ທ່ານນາງປະທານາທິບໍດີ Park Geun – hye ເນັ້ນໜັກວ່າ: ລັດຖະບານ ສ ເກົາຫຼີ ແລະ ສ່ວນຕົວທ່ານນາງເອງກໍ່ຈະເອົາໃຈໃສ່ຫຼາຍເຖິງການພັດທະນາການຮ່ວມມືກັບ ຫວຽດນາມ. ທ່ານນາງປະທານາທິບໍດີ Park Geun – hye ຢັ້ງຢືນວ່າ ສ ເກົາຫຼີ ຈະມານະພະຍາຍາມພ້ອມກັບ ຝ່າຍ ຫວຽດນາມ ສູ້ຊົນຍົກວົງເງິນການຄ້າ 2 ຝ່າຍໃຫ້ຂຶ້ນເຖິງ 30 ຕື້ USD ໃນຊຸມປີຈະມາເຖິງ.
ກ່ອນໜ້ານັ້ນ, ທ່ານນາງຮອງປະທານປະເທດ ຫງວຽນທິຢວານ ໄດ້ພົບປະກັບການນຳຂອງ 3 ກຸ່ມບໍລິສັດໃຫຍ່ຂອງ ສ ເກົາຫຼີ ນັ້ນແມ່ນ: Lotte, Chamvit ແລະ LG - ບັນດາກຸ່ມບໍລິສັດພວມມີໂຄງການລົງທຶນຢູ່ ຫວຽດນາມ ແລະ ຢ້ຽມຢາມພະນັກງານ, ລັດຖະກອນສະຖານທູດ ຫວຽດນາມ ປະຈຳ ສ ເກົາຫຼີ.